>> גל הדף ראשון של המשבר הפיננסי באירופה מגיע לחופי ישראל: קבוצת ואוליה (Veolia) הצרפתית צפויה להודיע בימים הקרובים על הפסקת פעילותה בענפי התחבורה והקבלנות בישראל. זאת, במסגרת תוכנית התייעלות עליה הכריזה הנהלת ואוליה העולמית השבוע, ובמסגרתה תממש בתוך שנתיים נכסים בהיקף של 5 מיליארד יורו.
ואוליה ישראל סיכמה על מכירה של פרויקטי הקבלנות של החברה הבת דלקיה לקבוצת אלקטרה תמורת סכום המוערך ב-40-60 מיליון שקל. במקביל מנהלת ואוליה העולמית משא ומתן למכירת אחזקותיה בפעילות התחבורה העולמית (קונקס). עסקה כזו תקיף גם את אשכולות התחבורה הציבורית שמפעילה ואוליה בישראל, וכן את חברת ההפעלה של הרכבת הקלה בירושלים.
ואוליה מעסיקה בתחומים אלה בישראל כ-750 עובדים, ונהנית ממחזור שנתי מוערך של 500 מיליון שקל. רוב עובדי דלקיה צפויים להישאר במקום עבודתם. באשר לעובדי ואוליה תחבורה, אלה ימתינו למדיניות הפעילות שתקבע ההנהלה החדשה בצרפת - לכשתושלם עסקת המכירה.
קבוצת ואוליה ישראל (Veolia Environnement Israel) החלה את פעילותה בישראל ב-1993. החברה מעסיקה כיום כ-2,000 עובדים בארבע חטיבות: ואוליה מים, ואוליה שירותי איכות סביבה, ואוליה אנרגיה (דלקיה), ואוליה תחבורה ציבורית (קונקס). בשל פעילותה הרווחית יחסית בישראל, אין בכוונת ואוליה העולמית לסגור את השלוחה המקומית. ככל הידוע, בכוונת ואוליה אף להעמיק את פעילותה בישראל בתחומי הסביבה, המים והאנרגיה.
עם זאת, בכוונת החברה למכור את פעילותה בתחום קבלנות עבודות האנרגיה, אותה היא מבצעת דרך החברה הבת דלקיה. ואוליה ישראל, שבניהולו של ארנון פישביין, סיכמה עם קבוצת אלקטרה, שבניהולו של איתמר דויטשר, על מכירת חוזי הקבלנות האלקטרו-מכנית של דלקיה (הולכת חשמל, אינסטלציה ומיזוג).היקף העבודות שנותר לביצוע מוערך ב-300 מיליון שקל, והיקף עבודות השירות הנלוות מוערך ב-20 מיליון שקל.
פעילות דלקיה מהווה כ-25% מסך המחזור של ואוליה בישראל (350-400 מיליון שקל בשנה). פעילות הקבלנות מהווה לפי הערכות 70% מסך פעילות דלקיה ישראל. בין היתר מחזיקה דלקיה בחוזה קבלנות לעבודות חשמל עבור הפרויקט להקמת בית הספר לשוטרים בבית שמש, בעלות מוערכת של 100 מיליון שקל.
דלקיה נחשבת לשחקנית השנייה בענף אחרי אלקטרה, ומחזיקה לפי הערכות בנתח שוק של 10%-15%. לפיכך מותנית העסקה באישור רשות ההגבלים העסקיים. זאת, לאור ההנחה כי השלמת העסקה תביא את אלקטרה לנתח שוק גבוה מ-50% בענף.
בדלקיה מועסקים כ-300 עובדים, שרובם צפויים להישאר במסגרת הפרויקטים. דלקיה עוסקת בנוסף בתחום ייזום תחנות כוח בגז ובאנרגיה סולארית, ומתעתדת לשמור על פעילותה במגזר זה. בין היתר מחזיקה דלקיה ב-20% מחברת O.P.C, שבשליטת החברה לישראל (80%), המקימה ואמורה לתפעל את תחנת הכוח הפרטית במישור רותם. כמו כן מחזיקה דלקיה ב-50% מחברת צומת אנרגיה, המתעתדת להקים תחנת כוח באזור צומת גת, וב-20% משישה רישיונות להקמת תחנות כוח פוטו-וולטאיות בינוניות בנגב, בהספק כולל של 30 מגה-ואט (10% מהמכסה המסובסדת). באחרונה מכרה דלקיה 80% מהזכויות ברישיונות ל-EDF, חברת החשמל הצרפתית.
ואוליה סביבה ידועה אמנם כחברה הגדולה בעולם בתחום הסביבה והטיפול באשפה, אך ביחד עם טראנסדוו (Ttansdev) היא מחזיקה גם ב-50% מחברת התחבורה הציבורית הגדולה בעולם, לאחר שמיזגה עמה לפני שנה את פעילות קונקס שבבעלותה.
במסגרת תוכנית ההתייעלות תמכור ואוליה את פעילות האשפה שלה בארה"ב, וכן את פעילות המים בבריטניה. בנוסף מתעתדת הקבוצה למכור לגורם זר את חלקה בפעילות התחבורה עם טראנסדוו. לפיכך, גם פעילות ואוליה תחבורה בישראל תעבור ידיים.
ואוליה מחזיקה ב-5% ממניות סיטיפס, זכיינית פרויקט הרכבת הקלה בירושלים, וכן ב-80% מחברת ההפעלה של הפרויקט (קונקס ירושלים). כפי שפורסם ב-TheMarker, סיכמה ואוליה עם קואופרטיב אגד על מכירת אחזקותיה בפרויקט ובחברת ההפעלה תמורת כ-46 מיליון שקל, אולם עסקה זו מעוכבת בשל דרישת המדינה כי מפעיל הרכבת יהיה גורם זר בעל ניסיון. ואוליה סבלה בשנתיים האחרונות מתקפות מצד ארגונים פרו-פלסטיניים בצרפת ובסקנדינוויה בשל מעורבותה בפרויקט בירושלים. ואוליה מעסיקה בפרויקט 150 עובדים.
בנוסף נחשבת ואוליה לאחת ממפעילות התחבורה הציבורית הפרטיות הדומיננטיות בענף. החברה מפעילה כ-300 אוטובוסים באשכול לוד-מודיעין - אותו היא תאבד בחודשים הקרובים. כמו כן מפעילה ואוליה את התחבורה הציבורית באשדוד ובטבריה - עד סוף 2013 - וכן את קווי האוטובוסים מבני ברק לירושלים (בזיכיון ל-12 שנה). נתח מגזר זה בתוצאות ואוליה ישראל מוערך ב-15%. בסך הכל מפעילה החברה כ-300 אוטובוסים ברחבי המדינה, ומעסיקה 300 עובדים, שעתידם תלוי במדיניות הנהלת זרוע התחבורה החדשה. בינתיים, לא ברור כיצד תנהג החברה במכרזים שתפרסם השנה המדינה להפעלת קווי הסעת המונים נוספים ברחבי המדינה.
ואוליה העולמית דיווחה על תוכנית ההתייעלות על רקע חוב בסכום עתק שבו נושאת החברה, כ-15.2 מיליארד יורו. במסגרת הקיצוצים תפסיק ואוליה את פעילותה ב-40 מבין 77 המדינות שבהן היא פעילה - ותתמקד בפעילות בצרפת, במזרח אירופה ובסין. בנוסף הודיעה כי תתמקד בפעילות הליבה של הקבוצה, תוך יציאה לתוכנית מימושים עולמית בהיקף 5 מיליארד יורו. זאת, במטרה לצמצם את החוב עד סוף 2013 ל-12 מיליארד יורו, ולקצץ 780 מיליון יורו מתקציבה השוטף עד סוף 2015.